Fecko, Martin, poslanec NR SR (2023-05-10):
Ďakujem pekne, pán predsedajúci. Vážená kolegyňa, kolegovia, pán spravodajca, dovolím si v druhom čítaní uviesť znovu zákon o poľovníctve, ktorý je novelou zákona pôvodného z roku 2009, ktorý má číslo 274. A riešime tam niektoré veci, ktoré vyplynuli aj z praxe a ktoré viac-menej očakáva aj odborná verejnosť, aby sa s týmito vecami niečo robilo, keďže ministerstvo v tomto volebnom období nedalo žiadny nový návrh zákona o poľovníctve, ako sľúbilo, tak aspoň tento pozmeňovák, ktorý dávam a som rád, že ste mi ho posunuli do druhého čítania, tak aspoň tieto zmeny, ktoré v ňom máme, by sme chceli, aby boli presadené v tomto volebnom období. V kocke aspoň poviem, o čo ide. Viac-menej hovoríme o tej našej poľovníckej komore, o tej dobrovoľnosti, aby to nebolo povinné, pretože zdá sa nám, že mať určitú organizáciu, do ktorej ide niekoľko stotisíc eur a neni možnosť ich kontrolovať, je podľa nás trošku akože mylné a chybné. A preto aj mnoho poľovníkov, s ktorými som rozprával, volá o dobrovoľnosti komory a kompetenciách na vydávanie poľovných lístkov, resp. určovanie revírov a ďalších, ktorý mala, aby boli dané iným poľovníckym organizáciám, ktoré predtým, resp. štátu, ktorý to vykonával. Takže rušíme, áno, rušíme tú povinnosť, ale nechávame ako dobrovoľnosť poľovníckej komory. Ďalej, samozrejme, máme škody zverou, to je ďalšia, veľký problém, ktorý na Slovensku vypukol a verím, že každý ho vníma, hlavne teda agropodnikatelia, ale aj lesníci, ktorí vysádzajú a starajú sa o lesy. A samozrejme, dávame určité podmienky, za akých sa má aj ten hospodár, ktorý pracuje na tej, na tom pozemku, aké má urobiť určité, by som povedal, zábrany, aby tie škody zverou neboli jednoznačne tak vysoké, resp. aby tam bola nejaká zábrana, aby tie škody zverou sa nezväčšovali. Samozrejme, je tu aj užívateľ poľovného revíru, čo on má robiť a ako sa má správať. Ďalšie, hovoríme o poľovníckych skúškach, kde hovoríme, akým spôsobom sa bude robiť skúška o poľovný lístok, skúška poľovníckeho hospodára a vyššia odborná skúška. Takže to tiež tam máme určité zmeny, ktoré sú definované v paragrafe, aby som bol presný, 50. Máme aj poľovný lístok, ktorý hovoríme, že bude na dobu neurčitú. Tiež je možnosť, aby sme porobili, že aj takáto nejaká doba bude pri poľovnom lístku akože uložená. Samozrejme, aj pracovníci štátnej správy, ktorí vykonávajú kontrolu na, v oblasti poľovníctva, hovoríme, že budú musieť mať nejaké skúšky spôsobilosti, ktoré tiež do 18 mesiacov, pokiaľ nastúpia na takýto štátnozamestnanecký pomer, musia ho splniť a musia prakticky preukázať, ináč nebudú môcť byť pracovníkmi štátnej správy. Toľko zhruba v kocke. Mám aj, samozrejme, nejaký pozmeňujúci návrh, predpokladám, že aj ďalší, ktoré sa už avizovali v prvom čítaní, tak verím, že tieto nám doplnia a vyprecizujú možno aj tie nedostatky, ktoré boli v tomto pôvodnom návrhu. A aj s pani kolegyňou Halgašovou sme to takto ako urobili, že aj škody, aj nejaké tie, dobrovoľnosť a iné veci ľudovo z poľovníctva dáme v pozmeňujúcich návrhoch. Takže ja tiež potom sa budem hlásiť do pozmeňujúceho návrhu, ak môžem, aby, v rozprave. Takže myslím si, že toto je na úvod. A, pán predsedajúci, skončil som, otvorte, teda dajte slovo pánu spravodajcovi, aby uviedol druhé čítanie. Ďakujem.